Papa Francisc susține iresponsabilitatea financiară a țărilor sărace
- Mădălina Sfrijan
- 10 mai 2024, 11:00
Papa Francisc a confirmat că 2025 va fi un an sfânt. Biserica Romano-Catolică marchează un astfel eveniment o dată la fiecare sfert de secol. Joi, Suveranul Pontif a înmânat orașului și lumii „Spes non confundit”, bula de indicțiune a Anului Sfânt 2025. Cu acest prilej, reprezentantul Bisericii Romano- Carolice a făcut un apel pentru pace.
Papa Francisc, apel pentru pace. Anul 2025, declarat sfânt
De ziua Înălțării, Suveranul Pontif a prezidat citirea unei bule papale la Basilica Sfântul Petru din Roma. Papa Francisc a declarat anul 2025 ca An Sfânt pentru catolicii din întreaga lume.
Evenimentul, care are loc la fiecare 25 de ani, va începe în Ajunul Crăciunului, pe 24 decembrie 2024, și va continua până la Epifania, pe 6 ianuarie 2026.
În edictul oficial, Francisc a proclamat că tema sărbătorii va fi speranța. Totodată, reprezentantul Bisericii Catolice a cerut ștergerea datoriilor țărilor sărace.
Despre ștergerea datoriilor țărilor sărace
Papa a menționat că statele bogate ar trebui „să recunoască gravitatea multor decizii din trecut și să hotărască să ierte datoriile țărilor care nu vor putea niciodată să le plătească.”
De asemenea, Suveranul Pontif a adus în prim plan și „datoria ecologică legată de dezechilibrele comerciale”. Acesta a amintit de efectele pe care utilizarea disproporționată a resurselor naturale le au asupra mediului.
Papa Francisc, apel pentru deținuți și migranți
Suveranul Pontif a făcut apeluri în favoarea deținuților, migranților, bolnavilor și bătrânilor. Totodată, Papa Francisc a lansat un apel și pentru tineri, în special pentru cei care duc lupta cu drogurile.
Reprezentantul Bisericii Romano-Catolice va inaugura o Poartă Sfântă la un penitenciar. Pe lângă solicitarea legată de ștergerea datoriilor, Suveranul Pontif încurajează creșterea ratei natalității, mai ales în statele bogate. De asemenea, acesta a cerut și constituirea unui fond destinat eradicării foametei.
„Speranța este necesară creației lui Dumnezeu — grav avariată și deformată de egoismul uman. Speranța este necesară acelor popoare și națiuni care privesc spre viitor cu anxietate și frică.”, a spus Suveranul Pontif.
Tradiția Anului Sfânt provine din anul 1300, perioada în care Papa Bonifaciu era în fruntea Bisericii Romano-Catolice. Aceasta începe cu deschiderea Ușii Sfinte la Basilica Sfântul Petru și invitarea pelerinilor să viziteze mormintele Sfinților Petru și Pavel.